LidanRubinov/Halacha-QA huggingface dataset:
שאלה: הסרת שיער בלייזר: האם ניתן לעבור תהליך הסרת שיער ע"י לייזר לצורך אסטטי? המראה גורם אי נוחות לאדם. מה לגבי אזור הפנים?
תשובה: לכתחילה לא יוריד מהזקן עם לייזר אך אין זה נחשב "השחתה" ובדיעבד מותר. אין בעיה להוריד גם משאר המקומות בגוף ואין זה נחשב "לא ילבש". לתשובת הרב יעקב אריאל שליט"א.
שאלה: אני מיואש מהמצב: קראתי המאמר שכתב הרב בנושא: המכבים של היום מנצחים ואיני מבין על איזה "ימות המשיח" מדבר הרב. איזה ניצחון יש למכבים של היום? והיכן הגידול של מקימי התורה? אני רק יודע שהמחנה החילוני הולך וגדל, ושינאת הדת ע"י החילונים גם כן. שינאה זו מקורה בהתנהלות של החרדים, כולל החרדלי"ם. עובדה זו מצאה בטויה ע"י הכנסת 15 אנשי שנוי והוצאת החרדים מהקואלציה.
תשובה: על כל דבר אפשר להסתכל במבט פסימי ואפשר להסתכל במבט אופטימי. מצד אחד יש הרבה אור ומצד שני יש גם לא מעט חושך. השאלה מה רב יותר. אני רואה שאנו מתקדמים כל הזמן וזה הדבר המרכזי והעיקרי וככל שהציבור הדתי יגדל כן הקנאה בו תגדל. אכן יש מה לשפר אצל כל אחד ואחד אך אנחנו כל הזמן מתקדמים. ככל שהבנין גבוה יותר כך גם הצל שהוא עושה רב יותר. יש כאלה שרואים בעיקר את הצל והם חושבים שאנחנו נסוגים ויש שרואים את הבנין ורואים שאנו מתקדמים.
שאלה: מדינת רווחה: בחודשים האחרונים התבשרנו על תוכנית כלכלית חדשה, אשר מנסה להבריא את כלכלת ישראל ולהפיח בה רוח חדשה (מה שמכונה צמיחה), תוכנית זו מושתת על ההנחה כי במידה ובעלי הון ישקעו את כספם בישראל הדבר יביא לצמיחה אשר תועיל לכל התושבים, ולכן המסקנה היא כי יש להקל מבחינת חוקי המס על בעלי הון ועל ידי כך לעודד השקעות. הצד השני של הגישה מחייב קיצוץ בהוצאות רווחה, ופגיעה בשכבות החלשות. האם אפשר ללמוד ממקורת יהודיים על הגישה היהודית בבחירת מדיניות כלכלית של מדינה? האם צריכה היהדות לנקוט גישה בשאלה כזו? האם אדם דתי שמצביע למפלגה פוליטית, יכול או צריך להוסיף לשיקולים שלו גם את המצע הכלכלי של אותה מפלגה?
תשובה: בתורה ובדברי חכמים יש הדרכה כללית לעשות חסד ולתת צדקה ולעזור לגר וליתום ולאלמנה. ואם המדיניות הכלכלית יוצאת מתוך הדרכה זו הרי היא חיובית. לפעמים המציאות מחייבת לטובת השכבות החלשות להדק את החגורה ולצמצם את הסיוע לחלשים לזמן מה.וצריך לשקול שקולים אלו בשכל ישר וביראת שמים ואהבת חסד.
שאלה: שימוש בבושם: האם אפשר להשתמש בבושם בשבת? מה דין שאר מוצרי קוסמטיקה (משחות ואבקות למיניהן)?
תשובה: בושם מותר. משחות אסורות. אבקה יבשה, כגון פודרה, מותרת. פודרה נמרחת אסורה. צביעה אסורה.
שאלה: להזכיר לחבר ששכח את ההלוואה?: לפני כמה חודשים הלויתי סכום כסף לחבר שלי, אבל כנראה הוא שכח את זה. מה אני צריך לעשות? כמה ייחשב לי המעשה אם אני לא אזכיר לו? האם יש איסור להזכיר?
תשובה: סתם הלואה לשלושים יום אם לא צויין זמן אחר, ולאחר זמן זה אפשר להזכיר כי פריעת בעל חוב היא מצוה, ואולי החבר שכח ולכן אפשר להזכיר לו, ואין מצוה או ענין לא להזכיר. ואם אתה יודע שלחבר אין כסף להחזיר הנך יכול למחול וזה ייחשב מצות צדקה. ואם מתבייש להזכיר לו, יוכל לבקש ממנו הלואה יותר מהסכום שחייב לו וכשיגיע מועד הפרעון יחזיר לו את ההפרש ודרך אגב יאמר לו שבאותה הזדמנות התקזז על ההלואה הנגדית. הרב רואי מרגלית.
שאלה: הרבנות לכשרות ארצית: ראיתי קופסאות שימורים של כרוב כבוש עם חותמת כשרות של הרבנות לכשרות ארצית וחותמת של בד"ץ חתם סופר בני-ברק. המפעל נמצא בכפר קרע ושמו "פרי חן". מה זה "הרבנות לכשרות ארצית"? האם המוצר הוא למהדרין?
תשובה: "הרבנות לכשרות ארצית" היא גוף שהוקם על מנת לספק הכשרים למקומות שלא מקבלים הכשר מהרבנות המקומית. ניתן לסמוך על גוף זה, הוא מהווה חלק ממערך הכשרות הארצי של הרבנות הראשית, אולם כשרותו היא רגילה בלבד ולא מהודרת.
שאלה: המתנה בין בשר וחלב: כמה זמן יש להמתין בין אכילת בשר וחלב? האם זה משנה מהו סוג הבשר? (עוף בקר וכו )?
תשובה: יש הנוהגים להמתין 6 שעות בין אכילת בשר לחלב - כך הן רוב הדעות ויש המקילים להמתין 3 שעות בלבד. מנהג אנשי הולנד הוא להמתין בין בשר לחלב שעה אחת בלבד אולם מנהג זה לא נפוץ כ"כ. בין חלב לבשר יש לשטוף את הפה היטב, לאכול דבר מפריד ולהמתין מעט. הרב רואי מרגלית. לתשובת הרב דב ליאור.
שאלה: תוקף נדר של גוי: האם יש השפעה ותוקף לדיבור של גוי? האם יש צורך לקיים התרת נדרים כמו שעושים אצל יהודים?
תשובה: גוי מוזהר לקיים את דיבורו. זוהי מצוה שכלית גם אם אין ציווי מפורש עליה. האבות נשבעו והשביעו נוכרים. אי לכך התרה רגילה לא תועיל אלא רק כאשר ברור שנדר בטעות (כמו יהודי).
שאלה: שכחתי את הילדה ברכב: היום בבוקר שכחתי את ביתי בת ה-3 ברכב. לאחר כעשר דקות נזכרתי בה ורצתי להוציאה. יכול להיות שאם הייתי שוכח אותה היא לא היתה יוצאת מהרכב ומתייבשת. האם אני צריך לברך הגומל?
תשובה: על ילד קטן לא מברכים הגומל. אולם עליך להודות לה' בתפילה וכן לתת צדקה חשובה ולהשתפר במצוה מסוימת או כמה מצוות.
שאלה: קדרה בשרית שהונחה על חלב - איסור והיתר: ביו"ד סי צ"ב סעיף ו כתב הרמ"א שאם הניח קדרה בשרית רותחת על חלב שע"ג קרקע אמרינן שתתאה גבר ולכן התבשיל מותר אולם הקדרה אסורה (כיוון שאוסרים כדי קליפה). ברצוני לשאול למאי נפקא מינה שהקדרה אסורה, הרי התבשיל מותר וא"כ לכאורה מותר גם להמשיך ולבשל בקדרה?
תשובה: יש לרוקן את הקדרה ולהכשירה. עם זאת התבשיל מותר
שאלה: תרומת ספרים מבית כנסת: האם מותר לועד בית הכנסת לתת ספרים שנתרמו לו לישיבות ולבתי ספר?
תשובה: אם לדוגמא ספר התיישן ורוצים להחליפו, או יש סט כפול ורוצים לתרום אחד מהם, או ספר שעומד בלא שימוש ובמקום אחר ימצאו בו ענין, או כל סיבה אחרת, ועד ביהכנ"ס יכול להחליט על כך, אך כדאי ליידע את התורם אם הוא בנמצא, כי לעיתים יש בזה הרבה רגישויות ואולי הוא רוצה שזה יהיה דווקא בביכנ"ס זה ולא במקום אחר. בכל מקרה להבא עדיף לקבל החלטה עקרונית שלועד ביהכנ"ס שמורה הזכות לשנות תרומה מענין לענין ע"פ הצורך, ואם יש תקנון אז שיהיה כתוב גם בו, וכן ליידע את התורמים (ע"פ שו"ע קנ"ג, י"א). הרב רואי מרגלית.
שאלה: טיול בלי טלטול במקום שאין עירוב : האם מותר לטייל בשבת במקום שאין ערוב, ללא טילטול?
תשובה: יציאה מחוץ לעיר בין שיש בה ערוב בין שאין בה ערוב מותרת רק עד מרחק של 2000 אמה, (קילומטר) לאחר שנגמר רצף הבתים. כשאין עירוב אין לטלטל דבר גם בתוך תחום זה, ורק ההליכה בלבד מותרת. ע"י ערוב תחומין מותר ללכת עוד 2000 אמה ותו לא!
שאלה: מלחמת מצווה בדור שלנו: הקשה לי חבר חרדי: הרמב"ם כותב בספר המצוות כי מלחמת מצווה אינה נוהגת בלי כהן משוח ומלך. גם מה שכתב הרמב"ן שלא נניחנה ביד אויבינו בדור מן הדורות וכו, לכאורה אין להסביר כוונתו שלא נצטרך כהן ומלך וליצור מחלוקת בינו לרמב"ם, אלא צריך להסביר כוונתו שמצווה זו נוהגת בכל דור בו יתקיימו תנאי המצווה. יוצא שאין היום מצוות כיבוש א"י, ואין איסור וויתור על שטחי א"י אם מבחינה בטחונית יותר טוב. מה לענות לו?
תשובה: איסור מסירת חלקים מארץ ישראל לגויים הוא מכמה טעמים: א. איסור לא תחונם ומטעם זה אסרו רבים את היתר המכירה בשנת השמיטה. ב. איסור לא ישבו בארצך. ועיין בזה בחזון איש הלכות שביעית סימן כ"ד. בקשר לשאלה האם מלחמת כיבוש ארץ ישראל תלויה במלך ובשאר תנאים הנזכרים במשנה דנו כבר רבים. עיין במאמרים שנכתבו בנושא זה.
שאלה: מותר להתפלל למלאכים?: מסרו בידי דף שבו "תפילה המיוחסת לרבנו תם". התפילה כוללת פסוקים ובקשות, אך היא מתחילה: "בבקשה מכם מיכאל וגבריאל ורפאל שתעמדו בתפילה בבקשה ובתחנונים לפני מלך מלכי המלכים." - האם אין בעיה בפניה אל המלאכים ולא אל ה בלבד? האם מותר בכלל להתפלל תפילה זו?
תשובה: נאמר בספרי על הפסוק: "אליו תקראון (אל ה')", שלא יהא אדם בשעת צרה פונה לא לגבריאל ולא למיכאל אלא יקרא ישר לרבונו של עולם, אמנם נאמר בגמרא (אולי בעירובין): לעולם יהא אדם מבקש שיהו הכל מאמצים את כוחו בשעת תפילה, ועל פי ביאור רש"י לבקש מן המלאכים שיהו מסייעין אותו בתפילתו. בין שתי נקודות אלו נמצא המרחב האפשרי בתפילה, בקשה ישירה למלאכים אסורה, אבל אם הבקשה היא לה' והוא מבקש מהמלאכים שיעמדו לצידו ויסייעו אותו בתפילתו- אין בזה איסור. וצריך להתבונן בנוסח התפילה איך נראים הדברים לכאן או לכאן. וידוע כי יש ולימדו זכות גם אם הדברים נאמרים באופו ישיר למלאכים כמו הפיוט הידוע הנאמר ברוב עם ישראל בליל שבת הפיוט " עליכם" ששם נאמר: "ברכוני ל מלאכי ה ", ואמנם ידוע כי הגאון מוילנא אסר לומר פיוט זה אבל הרבה גדולי ישראל התירו מתוך הבנה שהכוונה כאן שהברכה תהיה מאת מלך מלכי המלכים והבקשה מן המלאכים שלא ימנעו ממנה להגיע אלינו. ולא שהם יהיו מקור הברכה חלילה.
שאלה: תורת ארץ ישראל: הרב כתב בתשובה קודמת שמפני שלא שואלים את הרבנים מה דעתם בנושא זה, הם לא אומרים. אני למדתי שאחד ההבדלים בין התורה שבגלות לתורה של א"י הוא שבתורת א"י לא צריך לחכות לכך שישאלו, התורה אומרת את דעתה בכל מקרה. לכן, הרבנים צריכים לראות את המציאות ולהודיע דעת-תורה גם ללא שישאלו אותם. זו הבנתי, ואם אני טועה, אשמח שהרב יעמידני על טעותי.
תשובה: יש צדק בדבריך. אלא שכאשר ישנם עניינים דחופים יותר, מקדימים לטפל בהם. וכיוון שהעיסוק בשאלות ציבוריות דורש זמן רב, ללמוד את כל הנתונים, לפיכך כשאין נשאלים, רוב הרבנים מקדימים לעסוק בחינוך ובהשבת תשובות לשאלות.
שאלה: העתקת דגם של בגד : מוכר באחת החנויות שאל אותי יום אחד, אם יוכל לקבל את הבגד שאני לובשת, משום שזה מצא חן בעיניו והוא מעונין לייצר דגמים נוספים ממנו. מספר פרטים: א. הבגד נקנה לפני שנתיים כך שאין כזה בשום חנות. ב.הוא לא מעתיק את התווית של החברה. ג. הוא מייצר את זה מבדים אחרים. ד. כל מעצב מושפע מדגמים הקיימים וכן כל מי שתופר בגד לעצמו יוצא שהוא מעתיק דגמים אחרים שנמצאים בחוץ והם כבר נחלת הכלל. ואשמח לתשובה,
תשובה: נראה לכאורה שהדבר מותר. כי המייצר הראשון יודע שברגע שמוצרו יימכר יהיו כאלו שירצו ללמוד ממנו הוא אף לחקותו ועל דעת כן מוכר את מוצריו.
שאלה: כניסה לדיר עיזים בשבת: בפינת החי בישוב ראיתי בשבת האחרונה שנכנסים לתוך דיר הכבשים כדי לטפל בכבשים. האם אין בסגירת הדלת משום צידה?
תשובה: כבשים שנמצאים בדיר כשהוא סגור אינם יכולים לברוח ועל כן דינם כניצודים ועומדים. בשעה שאדם פותח את השער אין הכבשים יכולים לברוח בגלל עמידתו בשער וממילא כשהוא סוגר את השער אין בזה משום פעולת צידה, הרי זה דומה למה שנאמר במסכת שבת (סוף פרק המבעה) כי אם ישב אחד בפתח הבית שהיה צבי בתוכו ואין הצבי יכול לצאת ובא אחר ועמד לידו, אפילו אם הראשון קם ויצא אין השני עובר על איסור צידה כיון שבשעה שבא כבר היה הצבי ניצוד מאליו. כן הדבר בענינינו, סגירת השער אחרי שהאדם עמד בשער אינה עושה צידה מחדש.
שאלה: שימוש במנעמי המשרד - המשך: ראיתי שהרב אוסר להשתמש באינטרנט משום שזה עולה כסף למעביד. מבחינה מציאותית אינטרנט עולה כמו שיחת טלפון, וכן יש אפשרות שהמעביד ישלם סכום חודשי קבוע ויוכל להשתמש כמה שהוא רוצה, וזו באמת האפשרות הנפוצה במשרדים. האם הדין ישתנה לאור זה?
תשובה: גם זמן השימוש באינטרנט הוא על חשבון זמן העבודה. ולכן יש בכך גזל של בעל הבית. אלא אם כן בעל הבית הסכים במפורש לשימוש באינטרנט בזמן העבודה.
שאלה: חומש ברחוב: מצאתי חומש מחוץ לכניסת ביה"ס מקומט והרוס ולא ידעתי מה לעשות. האם אני צריך להחזיר אותו או לשים אותו בגניזה?
תשובה: אם להערכתך ספר זה נראה שמקומו בגניזה, כי הוא לא ראוי או לא נוח לשימוש, וכן לא נראה שיש לו בעלים, או שיש לו בעלים ואף שאיבדו אותו לא נראה שיש להם ענין שלא יהיה בגניזה, אפשר לשים אותו בגניזה. הרב רואי מרגלית.
שאלה: היתר עיסקא: באילו תנאים מותר להיכנס למינוס בבנק? האם ניתן לסמוך על "היתר עיסקא"?
תשובה: משיכת יתר יש בה איסור ריבית. היא מותרת רק למטרות כלכליות הנושאות רווחים ולא לכיסוי הוצאות משפחתיות. לתשובת הרב אליעזר מלמד.
שאלה: חזיר בספרי ילדים: לעיתים מופיעים בספרי ילדים שונים, סיפורים על בעלי חיים, ובתוכם גם חזיר. האם ראוי להמנע מלקרוא על חיה זו? האם ראוי להסיר או לכסות את התמונה?
תשובה: כתב בישועות חכמה: לא יסתכל בבריות טמאות, כי הוא ממשיך רוח טומאה החופף עליו. ובספר הליקוטים כתב: דע כי בהבטה וראיה איש את רעהו עושה רושם, והנשמה בכח הראיה יוצא להביט, ואם הוא דבר טוב בפועל, ידבק ויתהוה ממנו דבר טוב. ואם הוא דבר רע, ג"כ יקח מעצמו ויחליף נשמתו, וזמש"כ אל תפנו אל האלילים מפני שאלהי מסכה לא תעשה לכם, שאם יביטו בטומאה ישפוך מעצמותו ותעשו לכם רושם ותהיו כמוהו. ושמעתי שאחת מהדרכותיו של הרבי מחב"ד לחסידיו, היתה להקפיד שלא להסתכל על חיות טמאות ושלא להראות לילדים אפילו תמונות שלהם. ואף הרשל"צ הגאון הרב מרדכי אליהו דבר על הנושא באחד משיעוריו האחרונים. יש לציין שדברים אלו הם לא הוראות הלכה למעשה, אלא הדרכות והנהגות לאנשים שנשא רוח אותם להתקדש ולהוסיף טהרה על טהרתם ויש לזה מקום ע"פ ספרי האמת. אבל רובא דעלמא לא הקפידו על כך ולא ראינו שמיחו על זה. ואתן דוגמא למה אני מתכוון: אנו אוכלים לצורך הקיום, וזה טבעי ונצרך ויש לזה ערך עצום בעבודת ה' ותפקיד נכבד (אפשר להעלות "ניצוצות" בכוונות האכילה). אך לעתים אנשים בוחרים לצום ע"מ להתרחק מהגשמי ומצרכיו החומריים של הגוף, וזה מה שאנו עושים בימי הצומות. ואפשר היה לחשוב שמי שאוכל הוא אדם במדרגה פחותה והיה באמת עדיף לא לאכול, ומי שיכול להתקדש ולצום כל ימיו תבוא עליו ברכה, אבל ברור שלא כך הדבר. אם אפשר להשוות לענייננו, זה לא אומר שיש דרגה נמוכה ודרגה למעלה הימנה, אלא שתי דרכים מקבילות בעבודת ה', והזכרנו לעיל את דעת המקובלים כדי להכיר ולדעת על עניינה של הדרך בה נוקטים המקובלים בענין ההסתכלות בחיות טמאות, אך ודאי שבפשט ההלכה רוב הפוסקים מתייחסים לבע"ח (גם טמאים) באופן הפשוט, כחלק מהבריאה שנעשה לשמש את האדם בעבודת ה', ובודאי אם זו הרגשתו הטבעית של האדם זוהי גישה בריאה ונכונה. הרב רואי מרגלית. לתשובת הרב דב ליאור שליט"א.
שאלה: ידיעה אלוקית ובחירה חופשית: לפי ההלכה יש ליהודי חופש בחירה. איך זה מסתדר עם העובדה שהכל קיים וידוע על ידי אלוהים?
תשובה: שאלת "ידיעה ובחירה" היא שאלה גדולה אשר נידונה רבות בדברי ח. העיקרון המנחה את התשובה הוא הרעיון שיש דברים שהם מעבר להשגתינו ואין לנו יכולת לוגית לנתח אותם, אך עם זאת מוטלת עלינו החובה לבררם ולקרבם כל שניתן אל השכל. צריך להיזהר שלא להיתפס לגאווה ולמחשבה שאנחנו יכולים "לקמט" את רבש"ע אל השכל שלנו. יש בזה התנשאות וחקירה במה שמעבר למציאות החיים שלנו. אין זה סותר את הצורך שלנו ללמוד על הנהגת ה' את עולמו, אבל כל הלימוד הוא במידותיו והנהגתו ודרך השלילה של כל מה שאינו ולא בניסיון לתפוס מה שלא נתפס בשיכלינו. ובאמת כבר האריך הרמב"ם לבאר ש"גבהו דרכי מדרכיכם ומחשבותי ממחשבותיכם" ולכן לא נוכל להבין בשכלינו את מציאות הבורא יתברך. מכל מקום ננסה לבאר מעט: השאלה מתחילה מתוך הנחת היסוד שרבש"ע הוא כאדם בעל תודעה אנושית עם יכולות "על אנושיות" וממילא קשה - איך הוא יכול "לדעת" מה אנו הולכים לבחור? גם אם נניח שהוא מספיק "ניסי" על מנת לשלוט בבחירה שלנו, לא נרוויח דבר, כיון שאז נגיע למסקנה שאין לנו בחירה. אנו מעמתים שתי נקודות שבמציאות האנושית לא יכולות להתחבר לאחת ונולדת לנו "קושיה" על רבש"ע. הדבר דומה להצבת שחקן לוח מול עצמו ולגרום לו להפסיד (לעצמו). האמת היא שהנחת היסוד שלנו פשוט אינה נכונה. השכל שלנו מוגבל למציאות של זמן וחומר ולכן איננו יכולים לתפוס מציאות שאיננה תלויה בחומר או בזמן. איננו יכולים, למשל, "לדעת" מה יקרה בעתיד או לשנות את מה שכבר קרה בעבר כפי שאיננו יכולים לחשוב על מציאות שאין לה קשר עם חיי הגשם המעשיים. לא כן רבש"ע. אמרו ח (ראש השנה י"ח.): "בראש השנה כל באי העולם עוברין לפניו. וכולן נסקרין בסקירה אחת. אמר רב נחמן בר יצחק - אף אנן נמי תנינא "היוצר יחד לבם.". המציאות המתוארת בפסוק פורצת את מגבלות המציאות האנושית - כולם נסקרים: כל אלה שהיו, כל אלה שיהיו, כל אלה שכאן וכל אלה שבמקומות אחרים - כולם בסקירה אחת, בהתבוננות מאחדת ויחידה, "היוצר יחד ליבם". אנו יכולים לתפוס בשיכלנו את הבחירה האנושית שרבש"ע נתן לנו כפי שאנו יכולים להבין שהוא יודע הכל כיון ששתי אלה הן תפיסות אנושיות ביסודן, אך אין באפשרותינו לקלוט איך שני הדברים מתחברים למציאות אחת. הרב משה אליה.
שאלה: קיטל בחופה: מהו מקור המנהג ללבוש קיטל בחופה? האם זהו חיוב? מובא דברים בשם ה"חתם סופר" שהדבר מאד חשוב ואסור לבטל מנהג זה? האם זהו רק רק מנהג חסידי או רצוי שכך ינהגו כולם? מהו מקור המנהג שלהלביש את הקיטל זהו סגולה לזיווג הגון ומהיר?
תשובה: זהו מנהג שלא כולם נהגו בו. הוא בא להזכיר לחתן ביום שמחתו את סופו של האדם (פעם שימש הקיטל כתכריך בעת פקודת האדם) והחי יתן אל לבו. מנהג זה אינו מחייב. אך הוא הולך ומתפשט.
שאלה: גאוה לאחר קיום מצווה: כיצד ניתן להבחין לאחר קיום מצווה או מעשה טוב בין סיפוק והנאה ממה שעשיתי לבין גאוה?
תשובה: בודאי שצריך להתמלאות בשמחה בשעת קיום מצוה, ושמחה זו מעידה על שלמות המצוה. וכך נאמר: "עבדו את ה' בשמחה", "תחת אשר לא עבדת את ה' אלהיך בשמחה" ועוד ובודאי שה' יסייע לאלה שהולכים בדרכיו. בכל אופן פעמים מתגנבת לתוך הרגש גאוה מסותרת והיא פסולה, הסימן להבחין בגאוה הדחויה לעומת השמחה הרצויה היא במידה ומתעורר זלזול כל שהוא באלה שלא עשו את המצוה. אז יש לדעת כי נכנסה כאן גאוה מסותרת שיש לדחותה. (מקור הדברים מהתלמוד הירושלמי שכתב על חומרה במצוה ובלבד שלא ליבזי לאחריני).
שאלה: שימוש במגנט בשבת: האם מותר השימוש במגנט בשבת?
תשובה: סתם מגנט הוא כלי שמלאכתו להיתר וניתן להשתמש בו, אבל אסור לטלטלו שלא לצורך כלל. ומגנט סיכות הוא כלי שמלאכתו לאיסור ומותר בשימוש רק לצורך גופו ומקומו. הרב רואי מרגלית.
שאלה: פחד מחתונה: הנני בחור בן 28 ולא מצליח להיות החלטי בקשר לחתונה. א.האם לא מצאתי את הזיווג הנכון בכך שאני כל הזמן מתלבט? ב.אולי אני לא מוכן? ג. אולי פחד ממחויבות? כבוד הרב מה עלי לעשות?
תשובה: האם אתה החלטי בנושאים אחרים בחיים? האם אתה נוהג למשל? אם כן, אין שום מניע השתחליט גם בנושא זה. הוא אומנם כבד ואחראי וחשוב מכל נושא אחר אך גם בו ההחלטה צריכה להינטל. גם לקפוץ לברכה להבדיל קשה אך אח"כ נהנים. אם יש משהי שאתה מכיר ויש צדדים רבים יותר לחיוב מאשר לשלילה ויש גם סיפמטיה כנראה שזהו זיווגך ועליך להחליט בחיוב.
שאלה: שינוי שם כדי להצליח בחיים: אני חשה "תקועה" במישור האישי והחברתי (לימודים,עבודה,בן זוג). האם מותר לי על פי ההלכה לשנות את שמי?
תשובה: שינוי השם אינו פתרון. שינוי פנימי הוא הפתרון. שינוי זה אינו צריך להיות מהפכני בן לילה אלא תהליךשל התחזקות פנימית עידוד עצמי חיזוק האמונה והתקוה. הרבה דרכים לכך וביניהן: תורה - לימוד מסודר יומי בספר תורני. תנ"ך, הלכה, מוסר, אמונה וכדו' לפי משיכת הלב. תפילה - הקפדה על תפילה יומית ותוספת בקשה על צרכייך בשומע תפילה. וכן אמירת פרק תהילים כל יום, הפרק יבחר לפי משיכת הלב. פרק המבטא את רגשותייך. צדקה - כל יום לתת צדקה לקופה ואח"כ למוסרה למוסד או לאדם הזקוק לכך. וכן עזרה לזולת כל יום.
שאלה: חובה לשמוע בקול חכמים לגבי הצבעה בבחירות?: האם המצוה לשמוע בקול חכמים היא על כל מעשה ומעשה או שזכותי להחליט מה להצביע בבחירות למשל?
תשובה: ידוע כי יש בזה דעות רבות ואני אומר את הנראה לענ"ד. יש לשמוע בקול חכמים במידה ויש בזה שייכות לאיסור והיתר, כגון: שבראש מפלגה מסויימת עומד אדם ירא שמים ושומר תורה ומצוות ובמפלגה אחרת עומד מבזה תורה ומזלזל בחכמי ישראל- בודאי שכאן חייבים לשמוע בקול חכמים ולהעדיף את מי שטוב בעיני ה', ולא להיפך. אמנם אם ישנן מפלגות שונות שבראשן עומדים יראי שמים וכל החילוק שביניהם הוא בסגנון שונה להצלחת דרך התורה, אלה מדגישים קיום מצוות אחדות ואלה מדגישים מצוות אחרות אך שניהם שומרים תורה, ואין בשום אחד מהם חשש של חילול ה' חלילה (כגון: חוסר יושר, שחיתות בענייני עריות וממון וכד'), במקרה כזה דברי הרב להצביע לאחת המפלגות הם בגדר של המלצה אבל לא מצוה מחייבת.
שאלה: לחם שהוכן על ידי קראי: בעירי יש קראי אחד שעושה פיתות מיוחדות מאוד "עבודת יד" ואני אוכל מהם כהידור בשבת. יש לו הכשר של רבנות העיר. האם אני חוטא או לא?
תשובה: אם הרבנות המקומית מכשירה את הפיתות אין כאן חטא.
שאלה: קריאת שמע ללא ברכת התורה: האם מותר לומר קריאת שמע בבוקר ללא ברכות התורה?
תשובה: אין ללמוד או לקרוא שום דבר קודם ברכות התורה, ואם שכח לומר ברכות התורה וכבר התפלל שחרית יצא ידי חובה שניה של קריאת שמע ושוב אין צריך לומר באותו יום ברכות התורה (ע"פ שו"ע ואחרונים באורח חיים סימן מז). הרב רואי מרגלית.
שאלה: שימוש ב"מינוקסידל" בשבת: האם השימוש בתכשיר לקרקפת השיער (מינוקסידל או ריגיין) למניעת נשירה מותר בשבת? התכשיר הינו טיפול מתמשך וקבוע. הפסקת הטיפול גורעת מהאפקט שלו. התכשיר בהמלצת רופא אך לא במרשם. הוא מגיע בצורת נוזל. עקב פעולת המריחה נתלשות כמה שערות מהראש (שערות שקרוב לוודאי נושרות גם בהעברת מסרק רך על השיער באופן טבעי).
תשובה: יש כאן כמה בעיות. תכשיר רפואי אסור בשבת אלא א"כ צריך להשתמש בו זמן ממושך ורציף (וכשאי אפשר להשתמש בו במוצ"ש). גם אם יש הכרח בשימוש רציף, אם התכשיר מורט שיער אין להשתמש בו בשבת אלא במוצ"ש. מריטה אסורה מהתורה! אם התכשיר הוא משחה או נוזל סמיך אין למורחו בשבת מהתורה.
שאלה: שימוש בזוי בלחם: להכנת הג חנון (גלילי בצק אפוי) אנו נוהגים להשתמש בפרוסות לחם אותן מניחים בתחתית הסיר, על מנת שהג חנון לא יישרף. האם מותר לעשות זאת, למרות הביזוי ללחם?
תשובה: אם בסוף יאכלו את הלחם אין בכך בל תשחית, אבל אם הלחם יזרק, יש בזה ביזוי, וצריכים למצוא פתרון אחר. אמנם - לבני העדה התימנית בה נהוג להשתמש כך בלחם באפיית הג'חנון, יהיה מותר לאפות אותו, כיון שלדידם זוהי דרך השימוש בלחם.
שאלה: תמצית וניל: האם יש בעיית כשרות בתמצית וניל ה"מכילה "פרופילן גליקול"?
תשובה: בדקנו את החומר הנ"ל ואין איתו בעיית כשרות. ניתן לאוכלו.
שאלה: לימוד טיס לאשה ע"י איש: האם מותר לבחורה ללמוד לטוס במטוס זעיר ע"י מדריך - גבר, כאשר אין אפשרות שיהיה איתם אדם נוסף במטוס? האם זה דומה לטיפול רפואי כשנשארים לבד?
תשובה: ע"פ ספר קדושים תהיו בדיני יחוד נראה שיש לאסור לימוד טיס לבחורה ע"י מדריך גבר, כיון שבמקרה דנן יש מצב שבו הם נמצאים לבדם ואין יכולת לראותם (מקום ההמראה והנחיתה או באויר עצמו), להבדיל מלימוד נהיגה ברכב שאפשר לראות דרך החלונות ומצויים עוברים ושבים וכלי רכב נוספים. כמובן שגם בטיפול רפואי צריך שהדלת לא תהיה נעולה ויש יכולת להיכנס בכל עת ואז יש את הדין של "פתח פתוח לרשות הרבים" ומותר. הרב רואי מרגלית.
שאלה: קביעת מעקה: האם על קביעת מעקה קיימת ברכה? אם כן מהי?
תשובה: כשעושים מעקה מברך "אשר קידשנו. לעשות מעקה" (רמב"ם) ויש חולקים וסוברים שאין לברך (רוקח, מאירי, ערוה"ש) והשו"ע לא הזכיר מזה כלום והתלבטו האחרונים בדעתו. כמו כן כתב הרמב"ם שיברך שהחיינו, אבל כנסת הגדולה והנשמת אדם כתבו שלא יברך. ועדיף שיקח פרי או בגד חדש ויברך עליו ויכוון על המעקה. הרב רואי מרגלית.
שאלה: ג ל בשבת: ביום שישי לפני שבת אני שם חומר לשיער שנקרא ג ל שגורם לעיצוב השיער. שאלתי האם מותר לשים את החומר גם בשבת בבוקר?
תשובה: ע"פ שמירת שבת כהלכתה בפרק יד הלכות מח, נ, אסור לסוך את השיער בג'ל בשבת עצמה מכמה סיבות: א. אם זה בכמות וזה נוזלי יש איסור משום סוחט. ב. הבעיה המרכזית היא ממרח שזה ענינו של הג'ל. ג. פעולת הג'ל שמסדרת ומתקנת את השער בצורה מסוימת אסורה משום שנראה כבונה. הרב רואי מרגלית.
שאלה: פדיון הבן בלידת תאומים: אני ובעלי שיחיה מצפים לתאומים, בן ובת. זהו לי הריון ראשון ואלה יהיו ילדינו הבכורים. האם במקרה של לידת תאומים בלידה רגילה (לא בניתוח קיסרי) יש לערוך טקס פדיון הבן?
תשובה: ראשית כל שיהיה במזל טוב תזכו לגדלם לתורה לחופה ולמע"ט. האם הבן יצא ראשון הוא חייב בפדיון. אם הבת תצא ראשונה הוא פטור.
שאלה: ספרים לילד בן 13: אחי הקטן עוד מעט יכנס לנועם עול מצוות ורציתי לקנות לו במתנה ספר ורציתי לדעת האם הרב יכול להמליץ לי על ספרים שיתאימו לו! אחי הקטן ברמה דתית טובה!
תשובה: קודם כל מזל-טוב, אכן גיל זה הוא גיל חשוב מאוד בו מקבל האדם אחריות על עצמו ולכן כל ספר בו יברר האדם את עולמו והשקפת חייו יהיה מועיל. ניתן ללכת בשני מסלולים עיקריים: א. ספרי הלכה מעשיים ומפורטים היטב. ב. ספרי אמונה כדוגמת ספרי הרב הס זצ"ל. הרב משה אליה.
שאלה: מתי מברכים על נטילת הידיים?: באילו מקרים של נטילת הידיים עליי להוסיף את ברכת נטילת הידיים?
תשובה: רק בנטילת ידים שחרית ובנטילת ידים לפני אכילת לחם בסעודה מברכים. הרב רואי מרגלית.
שאלה: מעקה: בבית הורי (בית דו קומתי) ישנה מרפסת המוקפת בקיר בטון בגובה 56-57 ס"מ. האם חייבים להתקין מעקה, ואם כן עד איזה גובה? אם מסדרים דלת למרפסת, באופן שילדים לא יוכלו לפתוח אותה לבד, האם זה פוטר מהחיוב להתקין מעקה?
תשובה: גובה המעקה במרפסת נדרש להיות לא פחות מעשרה טפחים שעל פי הדעה המקילה שמונים ס"מ, ועל כן כל מעקה נמוך מזה חייב מדין תורה בהגבהה. אין חיוב המעקה בגלל ילדים בלבד והוא נחוץ גם לצורך מבוגרים, על כן גם במקום שאין לילדים גישה אם המבוגרים רגילים להשתמש בו- חייב במעקה.
שאלה: מצלמה בשבת: התקנתי מצלמה בעסק כנגד גנבים. האם אני צריך לבטל אותה בשבת (מסתובבים שם עוד אנשים)?
תשובה: השו"ע באו"ח סימן רנב פסק שמלאכה המתחילה מע"ש ונמשכת בשבת מותרת (יש אמנם תנאים נוספים ואי אפשר להקיש ממקרה למקרה) אך במקרה דנן אין בעיה בכך, בתנאי שהמצלמה לא מתחילה לפעול כשנכנסים לתחום הראיה שלה (ע"י אינפרא אדום או קרני לייזר שנחתכות כשאדם עובר ומפעילות את המערכת), אלא מצלמת קבוע כל הזמן את מה שהיא רואה. הרב רואי מרגלית.
שאלה: ציות לרבנים בכל תחום?: האם אני חייב לציית לרבנים בכל דבר כגון היכן לקנות דירה ולמי להצביע בבחירות או שאפשר לקבל דבריהם בתור עצה בעלמא?
תשובה: אכן בדברים שאינם הלכה אין חובה להתייעץ ולקבל את דעת הרב
שאלה: פרטי צניעות: החמרות והקלות: היתה לנו שיחה על צניעות בביה"ס, ולא היה לי נעים לשאול את הרב שאלה, לכן אני שואלת כאן: מהם גדרי הצניעות (שרוולים וכו )? מה העניין בצניעות (באורך השרוולים לדוגמא)?
תשובה: כדי לעמוד על גדרי הצניעות שיש בהם שאלות רבות (גילוי בית הצואר, מחשופים בגב, שסע וכדומה) כדאי ללמוד בצורה מסודרת מתוך הספר "ישראל קדושים". אמנם לענין אורך השרוולים יש דעות שונות. הדעה המחמירה דורשת לכסות את הזרוע עד כף היד, והדעה המקילה מסתפקת בכיסוי המרפק ובלבד שלא יהיה השרוול רחב עד שבהרמת היד נראה חלק הבשר של הזרוע העליונה. טעם הדבר בהכרת היצר של הגברים שהוא מתעורר על ידי ראיית מקומות מסויימים בגוף האישה. ולכן אישה שגורמת לו להיכשל עוברת באיסור: "לפני עיור לא תתן מכשול".
שאלה: קיזוז טעויות כספיות ב"אגד": אדם הרוכש שירות באופן סדיר מבעל עסק מסוים כגון בעל המסעדה במקום עבודתו, נסיעה ב"אגד"וכד. האם רשאי לקזז בינו לבינו טעויות הדדיות. במקרה שלי: נסעתי ב"אגד" ולאחר זמן גיליתי כי קיבלתי עודף הנמוך בעשרה שקלים מן המגיע לי, לאחר זמן נסעתי עם מספר ילדים ולאחר הנסיעה גיליתי כי הנהג ניקב בכרטיסייה ניקוב אחד פחות מזה המגיע לאגד. האם מוטלת עלי החובה להחזיר לאגד את הניקוב החסר או שאני יכול לקזז אותו עם אותם עשרה שקלים? האם יש מקום לחלק בין מצב בו התייאשתי מהטעות לרעתי לבין מצב בו אני אומר בליבי כי אחכה להזדמנות קיזוז כגון זו? אם אפשר לקזז, האם ניתן ליזום הטעייה מפורשת של הנהג בכדי לקזז את הסכום המגיע? האם ניתן להשאיר את שאלת מראית העין לשיקולי בכדי שאזהה מקרים בהם אין חשש למראית עין (דוגמת המקרה שארע לי והצגתיו בתחילת השאלה)?
תשובה: מותר לקזז אולם אם יש חשש כל שהוא לחילול ה' יש להימנע מקיזוז. יאוש בחוב מועיל לפי הרמ"א בשם המהרי"ק חו"מ קסג א בהגה אולם החכם צבי חולק וסובר שאינו מועיל. במקרה שלך יש אפוא ספק אם היאוש הועיל וא"כ במקרה זה אינך יכול לקזז.
שאלה: שתי וערב בכבד עוף: ראיתי באתר זה את תשובת הרב אודות הכשרת כבד כי בכבד בהמה יש לעשות שתי וערב. האם בכבד עוף אין צורך בכך? אם לא, ונהגתי כן לעשות כי חשבתי שחייבים, האם עלי לעשות התרה?
תשובה: נאמר בשו"ע כי הסרת כיס המרה מכבד העוף דייה לצורך ההכשרה בצליה, ואין צורך לחתוך שתי וערב. ומי שנהג כך מתוך טעות יכול להפסיק את מנהגו ללא התרה.
שאלה: סממנים נוצריים במשחק: האם מותר לשחק משחק שיש בו דמויות נוצריות כגון כנסיה וצלב? אם נמחוק אותם זה יהיה ר?
תשובה: כתב הרמ"א ביו"ד סימן קמ"א ס"ב: אסור להשהות בביתו מפני החשד דבר או תכשיט שיש עליו צורת ע"ז גם בזמן הזה שאין עובדים אותם (לא כל שכן אם נעבדים גם בימינו). ובשו"ת ערוגות הבושם כתב שאם ישחית הצורה או ימחקנה אין בעיה. הרב רואי מרגלית.